Morten Dahlin (V), 2023-04-28:
Tak for ordet, og tak til Dansk Folkeparti for endnu en gang at tage initiativ til den her debat.
Integration er et fælles ansvar.
Sådan står der i Europa-Kommissionens håndbog om integration.
Men håndbogen, som er rettet direkte til beslutningstagere, stopper ikke der.
Den tankegang har desværre præget den danske integrationsindsats, lige fra de første fremmedarbejdere, som man dengang det kaldte, satte foden på dansk jord, og måske også på nogle stræk helt op til i dag.
Jeg kalder det integrationsmyten.
Det er myten om, at integration går begge veje.
Myten er desværre sejlivet, men ikke desto mindre er det en myte og dermed forkert, og hvis vi nogen sinde skal lykkes med integrationen, skal vi væk fra forestillingen om, at det er en tovejsproces.
Mødet mellem mennesker skal altid være gensidigt, men det skal integrationsprocessen ikke være.
Det handler ikke om at bøje os mod hinanden, det handler ikke om at finde et kompromis, det handler ikke om at bygge bro.
Det handler om, at den, der kommer hertil, går over den bro, der allerede findes, og hvis man ikke er klar til det, kan integrationen aldrig lykkes.
Og derfor skal vi også sige klart og tydeligt, og måske mere klart og tydeligt, end vi tidligere har gjort,
at hvis man ikke vil krydse den bro, der hedder, at grundloven står over Koranen, at tegninger ikke fører til vold, at kvinder og mænd er lige, så burde det ikke være Danmark, man gør til sit hjem.
Så simpelt er det.
Og den bro findes i dag.
Vi er, og vi skal være, et generøst land, der tager godt imod dem, der kommer hertil.
Og i virkeligheden burde det ikke være så svært at sige: De værdier er dårligere end dem, vi sværger til her i Danmark – ubetinget dårligere.
Derfor har jeg personligt også meget svært ved at forstå de mennesker, der forsøger at omdanne Danmark til det, de er flyttet eller flygtet væk fra: kvindeundertrykkende skilsmissekontrakter i Vollsmose, shariaråd i København, grupper af indvandrerdrenge, der skaber utryghed i det offentlige rum.
Så kan man godt spørge: Hvad med de velintegrerede indvandrere og flygtninge?
Det er vigtigt at slå fast, og vi har brug for indvandring her i Danmark.
Vi kan slet ikke klare os uden velkvalificeret international arbejdskraft, det gælder både dem, der allerede er her, og dem, vi bliver nødt til at trække hertil.
Men det skal jo ikke forhindre os i at debattere de problemer, der findes.
Derfor skal vi stå fast, og vi skal være langt mere klare i spyttet, end vi har været tidligere.
Når man kommer til Danmark fra et land i eksempelvis Mellemøsten eller Nordafrika, så har man sig selv, sin kultur og sin tro med sig.
Sådan må det være.
Men det må samtidig også være sådan, at man har et ansvar for at tilpasse sig vores værdier og vores normer, og det ansvar er ikke ligeligt fordelt.
Det er udelukkende et, der påhviler den, der får ly her hos os.
Man skal selv ville det, også når det handler om arbejdsmarkedet.
Og det gør man bedst ved at finde sig et arbejde.
Men kan man ikke det, skal man ikke bare kunne læne sig tilbage og modtage sociale ydelser.
Nej, så skal samfundet selvfølgelig stille krav om, at man yder noget til gengæld.
Danmark er jo ikke et tag selv-bord, hvor man bare kan forvente, at skatteyderne bliver ved med at betale.
Derfor gik Venstre til valg på at indføre en arbejdspligt, derfor har jeg selv i min fortid som kommunalpolitiker indført noget lignende, og derfor kommer regeringen til at fremsætte et forslag om en landsdækkende arbejdspligt.
Hvis man vil modtage skatteborgernes penge, skal man yde noget til gengæld i 37 timer om ugen.
Det er godt for integrationen, at man lærer noget om dynamikkerne på det danske arbejdsmarked.
Det er godt for ligestillingen, at også kvinderne får lov til at forlade hjemmet og deltage i det omkringliggende samfund.
Det er godt for børnene, at de vokser op i et hjem, hvor mor og far går på arbejde i stedet for at sidde derhjemme i lejligheden, og så er det godt for skatteborgerne, for vi kan bruge pengene på alt muligt andet i stedet for på passiv forsørgelse.
Udfordringerne er store, og vi bliver nødt til at turde sige, at dem, der kommer til Danmark, skal tage et personligt ansvar for deres integration, økonomisk, socialt og kulturelt.
Tak for ordet.